SET ปิดบวก 5 จุด รับแรงเก็งกำไรหุ้นรายตัว โบรกฯคาดสัปดาห์หน้าผันผวน
SET ปิดบวก 5 จุด รับแรงเก็งกำไรหุ้นใหญ่บางตัว-หุ้นเล็ก รอดูทิศทาง Fund Flow คาดแนวโน้มสัปดาห์หน้าจะผันผวนจากตัวเลขผู้ติดเชื้อเป็นขาขึ้น พร้อมให้แนวรับสำคัญที่ 1,640 จุด แนวต้านที่ 1,680 จุด
7 ม.ค. 2565

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้ เคลื่อนไหวมาปิดบวกได้เล็กน้อย เนื่องจากนักลงทุนไม่มีความกังวลกับจำนวนผู้ติดเชื้อโควิด-19 ที่ปรับตัวขึ้น เชื่อว่ารัฐบาลน่าจะคุมสถานการณ์ไว้ได้ จึงยังไม่มีการตอบรับเชิงลบ โดยมีแรงเก็งกำไรหุ้นขนาดใหญ่ บางตัว เช่น PTTEP จากราคาน้ำมันปรับตัวขึ้น และเก็งกำไรหุ้นขนาดเล็ก หลังจากไม่มั่นใจทิศทางเม็ดเงินต่างชาติ (Fund Flow) จากวานนี้ที่นักลงทุนต่างชาติขายสุทธิออกมา นักลงทุนรอประเมินทิศทาง Fund Flow จึงไม่เห็นแรงซื้อหุ้นขนาดใหญ่เท่าไหร่
ส่วนสัปดาห์หน้าคาดว่าภาพรวมอาจจะผันผวน จากตัวเลขการระบาดน่าจะเป็นขาขึ้นเต็มตัว อาจเป็นหลักหมื่น โดยในการระบาดที่แอฟริกาตลาดตอบรับเชิงลบในระยะสั้น และเรามองว่านักลงทุนส่วนใหญ่ก็ไม่ได้กลัวตัวเลขการระบาดมากนัก โดยจำนวนผู้เสียชีวิตไม่ได้มาก แต่น่าจะให้น้ำหนักกับการส่งสัญญาณของธนาคารกลางสหรัฐ (เฟด) มากกว่า และรอดูทิศทาง Fund Flow ถ้าวันนี้ยังซื้อสุทธิก็น่าจะหนุนตลาดต่อ
ทั้งนี้พร้อมให้แนวรับสำคัญที่ 1,640 จุด แนวต้านที่ 1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,381.60 ล้านบาท ปิดที่ 142.50 บาท ราคาไม่เปลี่ยนแปลง
PTTEP มูลค่าการซื้อขาย 3,244.41 ล้านบาท ปิดที่ 124.00 บาท เพิ่มขึ้น 4.50 บาท
EA มูลค่าการซื้อขาย 2,977.45 ล้านบาท ปิดที่ 97.00 บาท ลดลง 2.00 บาท
ADVANC มูลค่าการซื้อขาย 2,641.34 ล้านบาท ปิดที่ 221.00 บาท ราคาไม่เปลี่ยนแปลง
GPSC มูลค่าการซื้อขาย 2,407.68 ล้านบาท ปิดที่ 84.50 บาท ลดลง 1.00 บาท